RESOLUCIÓN do 7 de maio de 2007 pola que se convoca un seminario interadministrativo sobre desenvolvemento de proxectos innovadores para persoal da Administración local e autonómica.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 11/05/2007

No marco do IV Acordo de Formación Continua nas Administracións Públicas do 21 de setembro de 2005, que se plasma para o exercicio 2007 na Resolución do 14 de febreiro de 2007 do INAP, pola que se convocan axudas para plans de formación interadministrativos (BOE nº 48 do 24 de febreiro) e dentro das actividades da Escola Galega de Administración Pública (EGAP) convócase este seminario para o desenvolvemento de proxectos innovadores complexos, coa participación de axentes diversos de cara a fins comúns. O programa xerará un amplo espazo de intercambio e de participación e colaboración entre responsables da Administración autonómica e local. Este programa pretende a dinamización da Administración autonómica e dos seus vínculos e cooperación con outras administracións e pretende a definición, deseño e desenvolvemento de proxectos innovadores que resolvan necesidades estruturais e complexas.
O seminario deberá desenvolverse de acordo coas seguintes bases:
Primeira.-Obxectivos.
Os obxectivos do programa son a xeración de proxectos de innovación complexos, mediante intercambio de experiencias e información, definindo o proxecto, compartíndoo e dándolle sentido, horizonte e obxectivos, coa idea de establecer as bases para una cooperación eficaz entre as diversas partes; incorporar unha metodoloxía de traballo en común e de cooperación cara á innovación; desenvolver procesos de traballo grupal e de mellora continua no propio traballo e no conxunto; sentar as bases para unha colaboración e cooperación eficaz e os soportes informáticos necesarios para ela e resolver problemas complexos a través de proxectos de innovación interdisciplinarios e que precisan de moita coordinación.
Segunda.-Destinatarios.
Persoal das administracións local e autonómica con responsabilidades en materia de xestión de proxectos innovadores. Poderán participar nesta acción formativa os empregados públicos e as empregadas públicas que se encontran en situación de servizo activo ou excedencia polo coidado dun fillo ou dun familiar.
As persoas solicitantes deberán dispor dun equipo informático que cumpra os seguintes requisitos técnicos:
-Ordenador con conexión á internet.
-Calquera navegador web co plugin de flash.
-Conta de correo electrónico especificada na solicitude.
Toda persoa solicitante que ao inicio do curso se atope en situación de baixa laboral por incapacidade temporal quedará automaticamente excluída da listaxe do persoal seleccionado.
Preferencias:
-Persoal funcionarios dos grupos A e B e persoal laboral de grupos I e II.
-Persoal eventual.
-Outro persoal funcionario e laboral.
En todo caso será requisito imprescindible que estean traballando en centros directivos con responsabilidades directas en materia de xestión de proxectos públicos innovadores.
Criterios de selección:
De acordo co disposto na Resolución do 30 de xaneiro de 2007, pola cal se fan públicos os criterios de participación nas actividades docentes da Escola Galega de Administración Pública (DOG nº 27, do 7 de febreiro) e dada a especialidade da actividade os criterios de selección serán os seguintes:
1. Desempeño na actualidade dun posto de traballo en que se xestionen proxectos innovadores o que se acreditará a través da certificación a que se refire o punto anterior do responsable do órgano administrativo onde preste os seus servizos.
2. Experiencia nos últimos 5 anos nun posto de traballo relacionado coa xestión de proxectos o que se acreditará a través dunha certificación do responsable do servizo ou do departamento en que se xestionaron tales proxectos na administración correspondente.
Supletoriamente rexerán os criterios recollidos da Resolución do 30 de xaneiro de 2007 (DOG nº 27, do 7 de febreiro) pola cal se fan públicos os criterios de participación nas actividades docentes da Escola Galega de Administración Pública.
O solicitante deberá achegar xunto coa solicitude a que se refire o artigo sétimo un breve curriculum persoal e as certificacións pertinentes acreditativas dos méritos alegados.
Terceira.-Prazas: 16.
Do total das prazas convocadas reservaranse 8 para persoal da Administración local e outras 8 para persoal da Administración autonómica. No suposto de que calquera das cotas asignadas aos grupos de persoal anteriores non se cubra, as prazas restantes engadiranse ao outro grupo.
Cuarta.-Ciclo de traballo e metodoloxía.
O seminario ten unha duración de 40 horas e estrutúrase en dúas partes: 20 horas presenciais e 20 horas a distancia.
Primeira fase (20 horas):
Seguirase unha metodoloxía mining, que permite o desenvolvemento de espazos de innovación fundamentándose na acción-reforma e na experiencia dos participantes, aplicando a máxima de aprender facéndoo en grupo. O ciclo de traballo será de catro reunións, dunha duración cada unha de 5 horas.
Primeira reunión: coñecemento mutuo, innovación (linguaxe común). Primeira aproximación ao estado das cousas. Problemas estruturais e horizonte de innovación. O papel do observador. Tarefa: entramos na fase documental.
Segunda reunión. Intercambio e xeración de linguaxe común. Análise dos problemas e documentación: estruturación do problema (que é importante e que o é menos: estratexias). O papel do grupo e da memoria. Tarefa: completamos a fase documental e internámonos na analítica-interpretativa.
Terceira reunión. Seguimos intercambiando en grupo ata o deseño de proxectos de innovación en función dos problemas formulados. O papel do facilitador nun grupo. Tarefa: plan de márketing do proxecto co sistema de apoio.
Cuarta reunión. Presentación e compartición de proxectos. ¿Como traballamos? Redes de intercambio, de colaboración e de participación.
Segunda fase (20 horas): o ciclo compleméntase cun espazo de intercambio e de innovación, unha plataforma modelo que permitirá o intercambio de experiencias e información, foros, correos, etc. e tamén o traballo en común sobre proxectos conxuntos ou participados por varias persoas.
Quinta.-Desenvolvemento e lugar de celebración.
Primeira fase: 31 de maio, 7, 14 e 21 de xuño de 2007 en horario de 16.00 a 21.00 horas, en Santiago de Compostela na sede da Escola Galega de Administración Pública, rúa Madrid, 2-4 15707.
Segunda fase: do 31 de maio ao 21 de xuño. Esta fase desenvolverase a través da plataforma de teleformación que se estableza.
Sexta.-Solicitudes.
a) O persoal que desexe participar nos cursos convocados nesta resolución deberá cubrir necesariamente o formulario de matrícula telemática na páxina web da EGAP <
http://egap.xunta.es>
, de acordo co disposto na base sétima desta resolución, non serán admisibles outros modelos de solicitudes.
b) A falsidade ou ocultación de datos esenciais para a selección das persoas aspirantes dará lugar á exclusión automática do curso solicitado, así como á imposibilidade de participar en ningún outro curso neste ano.
c) Serán excluídas automaticamente aquelas solicitudes que non teñan cubertos correctamente os datos necesarios para realizar o proceso selectivo do alumnado, non se axusten ao formulario de solicitude oficialmente establecido sinalado na aletra a), ou sexan presentadas fóra de prazo.
d) Os formularios cubertos adecuadamente de acordo coa base sétima entenderanse presentados na EGAP no enderezo da internet
http://egap.xunta.es/matrícula unha vez que se complete correctamente o proceso de matriculación. Para achegar a documentación complementaria que acredite circunstancias específicas de acordo cos criterios de selección
, remitirase á EGAP unha copia do formulario de matrícula e a devandita documentación por fax ao número 981 54 63 30, sempre coa maior celeridade posible para que poida ser tida en conta na selección, sen prexuízo do dereito á presentación de acordo co disposto no artigo 38.4º da Lei de réxime xurídico das administracións públicas e do procedemento administrativo común.
e) O prazo de presentación de solicitudes rematará o 21 de maio de 2007 ás 14.00 horas.
Sétima.- Formulario normalizado de solicitude.
a) Os formularios de solicitude regulados nesta resolución serán obtidos e cubertos pola persoa solicitante necesariamente a través da aplicación informática de matrícula en liña da Escola Galega de Administración Pública, que poden encontrar no enderezo da internet <
http://egap.xunta.es/matricula>.
b) Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polas persoas solicitantes.
c) Os formularios poderán ser obtidos e cubertos ata as 14.00 horas da data de finalización do prazo de presentación de solicitudes.
d) En caso de dúbida, dificultades técnicas ou necesidade de máis información poderán dirixirse á EGAP a través do número de teléfono: 981 54 63 40, o fax: 981 54 63 30 ou enderezo de correo electrónico
, que adoptará as medidas necesarias para facilitar a presentación de solicitudes.
Oitava.-Publicación das relacións do persoal seleccionado.
a) As relacións das persoas seleccionadas, así como a dun número adecuado de reservas, para participar en este seminario serán publicadas no taboleiro de anuncios da páxina web da EGAP <
http://www.egap.xunta.es>. Ademais, para unha maior difusión, os admitidos poderán ser informados da súa selección a través do correo electrónico. Enténdese que as persoas que non figuren na relación, ben ocupan un posto máis afastado na lista de reservas, ou ben foron excluídas por algunha das razóns expresadas nas bases da convocatoria, todo isto de acordo co disposto no artigo 59.6º b
) da Lei de réxime xurídico das administracións públicas e do procedemento administrativo común.
b) A persoa seleccionada deberá comunicarlle á persoa responsable do seu centro directivo a selección na actividade en caso de coincidir co horario de traballo, pois neste suposto deberá contar coa súa autorización, que terá que presentarlle ao comezo do curso á EGAP. Se por necesidades do servizo ou causas debidamente motivadas poderá negarse a asistencia ao curso, circunstancia que debe ser comunicada á EGAP.
c) Non serán admitidos en ningún caso cambios ou substitucións entre as persoas seleccionadas.
Novena.-Asistencia aos cursos.
a) O persoal seleccionado non poderá renunciar ao curso, salvo por causa de forza maior suficientemente xustificada, necesidades do servizo ou causas xustificadas manifestadas documentalmente pola persoa responsable do departamento administrativo en que desenvolva o seu labor. A renuncia debe ser comunicada por escrito á EGAP cunha antelación de 7 días hábiles, sempre que sexa posible, ao comezo do curso co fin de cubrir a vacante e deberá acompañar a acreditación documental da súa causa. A renuncia ou o abandono non xustificados debidamente suporá a exclusión do seleccionado nas convocatorias do ano en curso e nas do ano seguinte, de acordo co disposto na Resolución do 30 de xaneiro de 2007 pola cal se fan públicos os criterios de participación nas actividades docentes da Escola Galega de Administración Pública.
b) Excepto para os cursos dunha duración superior a 40 horas lectivas, o curso non poderá ser realizado de non asistir o primeiro día da actividade formativa, independentemente da causa que provoque a falta de asistencia.
c) Durante a celebración das actividades formativas levarase un control permanente de asistencias a través dos sistemas que se establezan para o efecto e, así mesmo, constarán como incidencia as ausencias dentro de cada sesión. Isto implica que o persoal que participe nos cursos terá que anotar a hora de chegada ou saída, no caso de facelo durante a duración oficial do curso, para poder acreditar o tempo que faltou. De non facelo así e realizarse un control de asistencia extraordinario, perderá o dereito a recibir o certificado.
Décima.-Certificados.
a) Outorgaráselle o correspondente certificado de asistencia ao alumnado que participe con regularidade e dedicación no desenvolvemento do seminario, tanto na fase presencial como na de teleformación. Para os efectos de avaliar os coñecementos adquiridos polo alumnado, a EGAP poderá fixar a realización das probas que considere oportunas.
b) É obrigatoria a asistencia con puntualidade a todas as sesións do seminario. Calquera ausencia non xustificada ou xustificada insuficientemente implicará a perda do dereito ao certificado acreditativo da participación no curso sen prexuízo do previsto no punto noveno.
Unicamente poderá autorizarse a ausencia por causas xustificadas, que se acreditará documentalmente ante o servizo competente da EGAP ou a persoa responsable do curso nun prazo máximo de 10 días despois de que este finalice e que, en ningún caso, poderá superar o 15% das horas lectivas.
c) Para que quede coñecemento e constancia no seu expediente, as personas participantes nos cursos terán que facilitarlles unha copia das certificacións recibidas ao servizo de persoal do centro directivo ao cal estean adscritos.
Undécima.-Facultades da EGAP.
a) A EGAP resolverá aquelas incidencias que poidan producirse no desenvolvemento e a xestión do seminario. Así mesmo corresponde á EGAP prover canto sexa necesario para a execución e cumprimento desta resolución.
b) A EGAP poderá modificar o desenvolvemento e o contido do seminario, as datas e os lugares, así como todas as continxencias que poidan xurdir.
c) No suposto de que o número de admitidos sexa inferior ao 50% das prazas convocadas, a EGAP reserva para si o dereito a suspender ou cancelar esta actividade, caso en que empregará os medios de notificación ás persoas interesadas previstos na normativa vixente.
Santiago de Compostela, 7 de maio de 2007.
Antonio Izquierdo Escribano
Director da Escola Galega de Administración Pública